***NOTĂ DE INFORMARE***

***PRIVIND PRELUCRAREA DATELOR CU CARACTER PERSONAL PRIN INTERMEDIUL PLATFORMEI ON-LINE “PARCĂRI S.5”***

( [**www.parcari.sector5.ro**](http://www.parcari.sector5.ro) **)**

Toate activitățile de prelucrare a datelor cu caracter personal desfășurate în cadrul sau în legătură cu platforma on-line “PARCĂRI S.5” sunt în acord cu prevederile Regulamentului (UE) 679/2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecţia datelor) și cu Legea nr. 190/2018 privind măsuri de punere în aplicare a Regulamentului (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecţia datelor).

**Termeni și definiții**

**● Date cu caracter personal** – orice informaţii privind o persoană fizică, identificată sau identificabilă, direct sau indirect, în special prin referire la un element de identificare, cum ar fi un nume, un număr de identificare, date de localizare, un identificator online, sau la unul sau mai multe elemente specifice, proprii identităţii sale fizice, fiziologice, genetice, psihice, economice, culturale sau sociale;

**● Prelucrare** – orice operaţiune sau set de operaţiuni efectuate asupra datelor cu caracter personal sau asupra seturilor de date cu caracter personal, cu sau fără utilizarea de mijloace automatizate, cum ar fi colectarea, înregistrarea, organizarea, structurarea, stocarea, adaptarea sau modificarea, extragerea, consultarea, utilizarea, divulgarea prin transmitere, diseminarea sau punerea la dispoziţie în orice alt mod, alinierea sau combinarea, restricţionarea, ștergerea sau distrugerea;

**● Consimţământ** – orice manifestare de voinţă liberă, specifică, informată și lipsită de ambiguitate a utilizatorului prin care acesta acceptă, printr-o declaraţie sau printr-o acţiune fără echivoc, ca datele cu caracter personal care îl privesc să fie prelucrate;

**● Operator** – Sectorul 5 al Municipiului București;

**● Utilizator** – persoana fizică care își exprimă consimțământul pentru accesarea platformei electronice “PARCARI S.5” , conform politicilor operatorului;

**● Autoritate de supraveghere** – Autoritatea Națională de Supraveghere a Prelucrării Datelor cu Caracter Personal (ANSPDCP);

**● RGPD** – Regulamentul general privind protecția datelor (Regulamentul nr. 679/2016)

**Prelucrarea datelor**

Prelucrăm doar datele necesare pentru a furniza servicii pentru contribuabili/cetățeni/petenți și activități suport specifice administrației publice.

Datele personale introduse în aplicație sunt stocate și securizate.

În vederea furnizării de servicii pentru alocarea unui loc de parcare de reședință sau actualizarea datelor din contractul existent utilizăm platforma online ca instrument electronic modern și actual, pentru înregistrarea solicitărilor. Fiecare persoană va putea depune o solicitare online după ce își va valida identitatea cu un număr de telefon sau o adresă de e-mail valabila.

Validarea solicitărilor înregistrate se face de către inspectorii din cadrul Servicului Parcaje Auto de Reședință, pe baza criteriilor stabilite in Regulamentul privind atribuirea unui loc de parcare și pe baza procedurilor interne de lucru., prin intermediul platformei on-line ”PARCĂRI S.5”

Pentru a putea utiliza serviciile plaformei web, este necesar sa accesați adresa web <https://www.parcari.sector5.ro>

**Ce date colectam și de ce:**

Respectăm dispozițiile legale privitoare la protecția datelor cu caracter personal și punem în aplicare măsuri tehnice și organizatorice de protejare ale tuturor operațiunilor privitoare în mod direct sau indirect la datele cu caracter personal, care previn prelucrările neautorizate sau ilegale, precum și pierderile sau distrugerile accidentale sau ilegale.

Pentru înaintarea unei solicitări pe platforma https://parcari.sector5.ro, prelucrăm următoarele date cu caracter personal:

* Numele și prenumele: pentru a va putea identifica;
* CNP;
* Serie si numar BI/CI;
* Adresa de domiciliu
* Adresa de e-mail:pentru a ține legătura cu dvs. și pentru transmiterea documentelor specifice Servicului Parcaje Auto de Reședință;
* Nr. de telefon: Pentru a ține legătura cu dvs.;
* IP-ul extern al rețelei de unde ați trimis dvs. solicitarea de atribuire/actualizare

**Scopurile prelucrării**:

* Atribuirea unui loc de parcare de reședință, întocmirea contractului, procesarea plății.
* Realizarea activităților prevăzute în contractul de închiriere;
* Actualizarea și prelungirea contractului de închiriere;
* Comunicarea on-line cu cetățenii;
* Realizarea activităților de registratură;
* Managementul documentelor

**Durata de stocare a datelor:**

Stocăm datele cu caracter personal necesare furnizării serviciilor publice, conform obiectului de activitate, pentru a păstra legătura cu dvs. și pentru a ne conforma obligațiilor legale aplicabile.

Stocăm datele dumneavoastră cu caracter personal doar pe perioada de timp necesară pentru atingerea scopurilor de prelucrare expuse mai sus, cu respectarea în același timp a cerințelor legale în vigoare și a interesului de protejare a drepturilor persoanelor vizate.

**Durata de păstrare –** pe întreaga perioadă de valabilitate a contractului de închiriere a unui loc de parcare și încă 10 ani după aceasta data, conform nomenclatorului arhivistic al instituției.

**Temeiul juridic al prelucrării datelor cu caracter personal**

Datele cu caracter personal se prelucrează în temeiul consimțământului expres, liber exprimat, specific și neechivoc al utilizatorului platformei on-line “PARCĂRI S.5”, în acord cu prevederile legale (art. 6, alin. (1), lit. a) din RGPD) și politica generală a Sectorului 5 al Municipiului București de prelucrare a datelor cu caracter personal.

Poate constitui temei al prelucrării: executarea contractului la care persoana vizată este parte (art. 6, alin. (1), lit. b) din RGPD), cererea utilizatorului înainte de încheierea contractului, îndeplinirea unei obligații legale (art. 6, alin. (1), lit. c) din RGPD), îndeplinirea unei sarcini care servește unui interes public (art. 6, alin. (1), lit. e) din RGPD).

**Drepturile utilizatorului (persoana vizată)**

Conform Regulamentului (UE) 679/2016, beneficiaţi de dreptul de acces, la rectificare, ștergerea datelor, restricționarea prelucării, portabilitatea datelor, dreptul la opoziție și dreptul de a nu face obiectul unei decizii bazate exclusiv pe prelucrarea automatizată.

Pentru exercitarea acestor drepturi, vă puteţi adresa cu o cerere scrisă, datată și semnată transmisă prin utilizarea serviciilor poștale sau personal la Registratura Primăriei Sectorului 5 situată în str. Fabrica de Chibrituri, nr 9-11, sector 5, Bucuresti și/sau prin utilizarea serviciilor de poștă electronică la adresele de e-mail: [primarie@sector5.ro](mailto:primarie@sector5.ro) .

Totodată, aveţi posibilitatea de a vă adresa Autorității Naționale de Supraveghere a Prelucrării Datelor cu Caracter Personal cu sediul în București, b-dul G-ral Gheorghe Magheru 28-30, sector 1, adresa e-mail: anspdcp@dataprotection.ro .

### **Notificări**

Pentru informarea utilizatorului și/sau comunicarea unor date de interes în vederea încheierii / executării / prelungirii contractului, Sectorul 5 al Municipiului București poate transmite notificări prin intermediul platformei on-line “PARCĂRI S.5”.

Orice notificare transmisă de Sectorul 5 al Municipiului București va fi valabil efectuată dacă este făcută în formă scrisă și adusă la cunoștința celeilalte părți prin poștă, poșta electronică (e-mail) sau mesaj text.

Notificarea trimisă prin e-mail sau mesaj text, se consideră primită în prima zi lucrătoare care urmează zilei de expediere.